b'\n_START_ARTICLE_\nEuroskeptitsism\n_START_PARAGRAPH_\nEuroskeptitsism on kriitiline suhtumine Euroopa Liidusse ja vastumeelsus Euroopa tiheda integratsiooni suhtes. Seda esineb nii parem- kui vasakpoolsete poliitiliste j\xc3\xb5udude hulgas. Euroskeptikud leiavad, et Euroopa Liit n\xc3\xb5rgestab riikide iseseisvust ja suver\xc3\xa4\xc3\xa4nsust ning v\xc3\xb5ib muutuda liitriigiks. Esineb ka arvamusi, et Euroopa Liit on liiga b\xc3\xbcrokraatlik ja ebademokraatlik. Euroskeptitsism on levinum P\xc3\xb5hja-Euroopa riikides.\n_START_SECTION_\nEuroskeptsismi liigid\n_START_PARAGRAPH_\nEuroskeptitsismi on jagatud kahte liiki, nn. "pehmeks" ja "rangeks" euroskeptsismiks._NEWLINE_Pehme euroskeptismi esindajad pooldavad riigi kuulumist Euroopa Liitu ja selle olemasolu, kuid on vastu osadele Euroopa Liidu poliitikatele ja Euroopa Liidu liitriigiks muutumisele. Sellesse gruppi kuuluvaks v\xc3\xb5iks lugeda Euroopa Parlamendi fraktsiooni Euroopa Konservatiivid ja Reformistid._NEWLINE_Teise, nn. range euroskeptsismi esindajad on vastu Euroopa Liitu kuulumisele ja ei poolda Euroopa Liidu olemasolu \xc3\xbcldse. Tinglikult v\xc3\xb5iks selle grupi esindajate hulka arvata n\xc3\xa4iteks Euroopa Parlamendi fraktsiooni Vaba ja Demokraatlik Euroopa ja Eesti Iseseisvuspartei.\n_START_SECTION_\nEuroopa Liidu riikide kodanike ja poliitikute arvamusest\n_START_PARAGRAPH_\nToetus Euroopa Liidule erineb oluliselt riigiti. K\xc3\xb5rgeima toetajaskonnaga on Luksemburg ja Holland. Euroopa Liidu suhtes negatiivseimalt on meelestatud L\xc3\xa4ti, Suurbritannia ja Ungari kodanikud._NEWLINE_Soomes on 2011. aastal m\xc3\xa4rkimisv\xc3\xa4\xc3\xa4rselt t\xc3\xb5usnud toetus eurovastasele erakonnale Perussuomalaiset ehk P\xc3\xb5lissoomlased. Eurotsooni v\xc3\xb5lakriisi ajal on paljude riikide, eesotsas Saksamaa ja Parantsusmaa kodanike, seas tekkinud arusaam, et eurotsoon ja koguni terve Euroopa Liit ei ole j\xc3\xa4tkusuutlik ja tuleks tagasi v\xc3\xb5tta oma rahvusvaluuta. 2010. aasta m\xc3\xa4rtsis \xc3\xbctle Prantsusmaa president Nicolas Sarkozy, et kui Kreeka majandus kukub kokku, siis on ka euro m\xc3\xb5ttetu.  Prantsusmaa suunalt on tulnud teisigi negatiivseid arvamusi eurotsooni kohta. N\xc3\xa4iteks avaldas 2010. aastal Prantsuse \xc3\xbcks juhtivamaid panku Soci\xc3\xa9t\xc3\xa9 G\xc3\xa9n\xc3\xa9rale arvamust, et euro kollaps on v\xc3\xa4ltimatu.  Kirjas investoritele teatas anal\xc3\xbc\xc3\xbctik Albert Edwards: "Mulle n\xc3\xa4ib, et peale ajutise paikamise saavad teised eurotsooni liikmed pakkuda Kreekale v\xc3\xa4ga v\xc3\xa4he abi, mille m\xc3\xb5ju on l\xc3\xbchiajaline, kuid l\xc3\xb5puks laguneb eurotsoon v\xc3\xa4ltimatult."_NEWLINE_23.novembril 2010 t\xc3\xb5des Saksamaa liidukantsler Angela Merkel, et euro olukord on erakordselt t\xc3\xb5sine.  Viiendal detsembril 2010 kirjutas Briti ajaleht et Saksamaa kantsler Angela Merkel \xc3\xbctles p\xc3\xa4rast kohtumist Iiri peaministriga, et Saksamaa kaalub eurost loobumist. Samuti on Poola liidrid avaldanud, et praegu ei ole neil kasulik euroga liituda, kuna see raha on ebastabiilne.'